Villhunder har stor utholdenhet og hurtighet. De kan holde en jakt gående i høy fart over mange kilometer. Over en strekning på inntil to km kan farten komme opp i 60 km/t. Statistisk nedlegger de 85-90% av alle byttedyr som jages, noe som er langt mer enn noen annen art som jakter i flokk. Byttet trettes ut før hundene angriper, ledet av alfahannen og en sinnrik angrepsatferd. I gjennomsnitt veier byttet ca. 50 kg, men villhunden kan nedlegge byttedyr på opp mot 200 kg. Byttet rives i filler av de kraftige kjevene og dør nærmest momentant. I motsetning til de fleste andre rovdyr vil villhunden ofte tillate andre rovdyr og fugler å spise av byttet. Det gjelder imidlertid ikke flekkhyener, som resolutt jages vekk og av og til også drepes.